ສະພາສູງ ສຫລ ຮັບຮອງເອົາ ທ່ານ Panetta ເປັນ ລມຕ ປ້ອງກັນປະເທດ
ສະພາສູງສະຫະລັດໃຫ້ການອະນຸມັດ ແກ່ການແຕ່ງຕັ້ງທ່ານ Panetta ເປັນລັດຖະມົນຕີປ້ອງກັນປະເທດ ຢ່າງເປັນເອກກະສັນ.
ສະພາສູງສະຫະລັດໄດ້ອະນຸມັດຕໍ່ການແຕ່ງຕັ້ງໃຫ້ທ່ານ Leon Panetta ເປັນລັດຖະ ມົນຕີປ້ອງກັນປະເທດຄົນໃໝ່ຂອງສະຫະລັດ ໃນວັນອັງຄານວານນີ້ ພວກສະມາຊິກສະພາສູງໄດ້ອະນຸມັດໃຫ້ທ່ານ Panetta ເປັນ ລັດຖະມົນຕີປ້ອງກັນປະເທດຢ່າງເປັນເອກກະສັນ ຊຶ່ງເວລານີ້ທ່ານ Panetta ເປັນຜູ້ ອໍານວຍການອົງການສືບລັບ CIA ຂອງສະຫະລັດ ຈະຂຶ້ນດໍາລົງຕໍາແໜ່ງແທນທ່ານ Robert Gates ທີ່ວາງແຜນອອກກິນເບ້ຍບໍານານໃນສັບປະດາໜ້ານີ້ ພວກສະມາຊິກສະພາສູງໄດ້ຍ້ອງຍໍສັນລະເສີນທ່ານ Panetta ກ່ອນການລົງມະຕິ ກັນ ໂດຍເອີ້ນທ່ານວ່າ ເປັນການເລືອກທີ່ສະຫລາດຫລັກແຫລມແລະໜັກແໜ້ນແລະ ໃຫ້ຂໍ້ສັງເກດເຖິງປະສົບການຢ່າງກວ້າງຂວາງໃນເລື້ອງຂອງປະເທດຊາດ ທ່ານ Pa netta ເຄີຍເປັນຜູ້ແທນໃນສະພາຕໍ່າມາແລ້ວມາຈາກລັດ California ແລະເຄີຍເປັນ ປະທານຄະນະກໍາມະການງົບປະມານປະຈໍາສະພາຕໍ່າ ນອກນັ້ນທ່ານ Panetta ຍັງ ເຄີຍເປັນຫົວໜ້າກອງເລຂາປະຈໍາທໍານຽບຂາວພາຍໃຕ້ອະດີດປະທານາທິບໍດີ Bill Clinton ຕະຫລອດທັງເປັນຜູ້ອຳນວຍການຫ້ອງການບໍລິຫານແລະງົບປະມານແຫ່ງ ຊາດນໍາ ທ່ານ Panetta ຈະຂຶ້ນດໍາລົງຕໍາແໜ່ງໃນທໍານຽບຫ້າແຈ ຫລືກະຊວງປ້ອງກັນປະເທດ ໃນເວລາທີ່ປະທານາທິບໍດີບາຣັກໂອບາມາຮຽກຮ້ອງໃຫ້ຫຼຸດຄ່າໃຊ້ຈ່າຍໃນດ້ານການຮັກ ສາຄວາມປອດໄພລົງຕື່ມອີກ 400 ຕື້ໂດລານັ້ນ